โบรกเชียร์ซื้อ JWD เป้า 23 บ. ชี้กำไรโตรับขยายสาขา-บุ๊กส่วนแบ่ง Alpha ครึ่งปีหลัง
“ฟินันเซีย” เชียร์ซื้อ JWD ราคาเป้าหมาย 23 บ. มองกำไรปกติไตรมาส 1 โต 36% จากปีก่อน ขณะที่มีแนวโน้มฟื้นตัวต่อเนื่องจากการขยายสาขา และรับรู้ส่วนแบ่งกำไร Alpha
“ฟินันเซีย” เชียร์ซื้อ JWD ราคาเป้าหมาย 23 บ. มองกำไรปกติไตรมาส 1 โต 36% จากปีก่อน ขณะที่มีแนวโน้มฟื้นตัวต่อเนื่องจากการขยายสาขา และรับรู้ส่วนแบ่งกำไร Alpha
5 พ.ค. 2565

บริษัทหลักทรัพย์ ฟินันเซีย ไซรัส ระบุในบทวิเคราะห์ ประเมินเกี่ยวกับหุ้น บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD คาดกำไรปกติไตรมาส 1/65 ที่ 131.8 ล้านบาท ลดลง 4.3% จากไตรมาสก่อน, เพิ่มขึ้น 36.2% จากปีก่อน ถือเป็นกำไรรายไตรมาสที่สูงกว่าในอดีต อันเป็นผลมาจากการลงทุนในหลายกิจการในปีที่ผ่านมา โดยเฉพาะการซื้อกิจการของ VNS เข้ามา 99.9% ตั้งแต่ไตรมาส 2/64 ซึ่งทำให้รายได้จากกลุ่มธุรกิจขนส่ง (ประมาณ 20% ของรายได้รวม) เป็นแรงขับเคลื่อนการเติบโตในไตรมาสนี้ และการรวมงบการเงินของ EMLOG เข้ามาในไตรมาส 2/64 หลังจากซื้อหุ้นเพิ่มเป็น 60%
ขณะที่ธุรกิจหลักดั้งเดิมคือกลุ่มคลังสินค้าและห้องเย็น (รวมประมาณ 35% ของ รายได้รวม) ยังมีความต้องการสูงอย่างต่อเนื่อง มีเพียงกลุ่มยานยนต์ (ราว 9% ของรายได้รวม) ที่คาดรายได้ลดลงจากฐานสูงในปี 2564 ซึ่งเกิดจากความต้องการที่อั้นมาจากปี 2563 ส่วนธุรกิจอื่นไม่ได้เปลี่ยนแปลงอย่างมีนัยสำคัญ ธุรกิจ Self storage ยังมี 6 สาขาเท่าเดิม จึงคาดรายได้ไตรมาส 1/65 ลดลง 2.8% จากไตรมาสก่อน ตามฤดูกาลแต่เพิ่มขึ้น 33.3% จากปีก่อน
พร้อมคาดอัตรากำไรขั้นต้น 22.2% ดีขึ้นเล็กน้อยจากไตรมาสก่อนแต่ต่ำกว่าไตรมาส 1/64 และค่าใช้จ่ายในการขายและบริหารน่าจะลดลงอย่างมีนัยสำคัญจากไตรมาส 4/64 ที่สูงเพราะค่าที่ปรึกษาในการซื้อกิจการ อย่างไรก็ตามในไตรมาส 1/64 และไตรมาส 4/64 มีกำไรพิเศษ หากดูกำไรสุทธิไตรมาส 1/65 คาดลดลง 25.3%จากไตรมาสก่อน และลดลง 6.4% จากปีก่อน
ขณะที่ส่วนแบ่งกำไรของบริษัทร่วมโดยเฉพาะ Transimex เวียดนาม (JWD ถือ 24.62%) มีบทบาทต่อกำไรของ JWD สูงมากในปีก่อนโดยเฉพาะในไตรมาส 4/64 จากค่าระวางเรือที่สูงผิดปกติ คาดว่าส่วนแบ่งกำไรของบริษัทร่วมในไตรมาส 1/64 จะลดลงเป็น 60.0 ล้านบาท ลดลง 59.6% จากไตรมาสก่อน แต่ยังโตสูง 237.5% จากปีก่อน แม้ค่าระวางเรือในปี 2565 จะกลับสู่สมดุลแต่บริษัทร่วมในกัมพูชาจะมีบทบาทมากขึ้นหลังเปิดเมือง คาดว่าจะเริ่มขายที่ดินในนิคมอุตสาหกรรมได้ และการรับรู้ส่วนแบ่งกำไรเต็มปีของ ESCO (JWD ถือ 20%) ผู้ประกอบการท่าเรือคอนเทนเนอร์ในท่าเรือแหลมฉบัง ช่วยชดเชยส่วนแบ่งกำไรที่ลดลงของ Transimex ได้
ด้านกำไรปกติไตรมาส 1/65 ที่คาดคิดเป็น 22.0% ของประมาณการกำไรปกติทั้งปีที่ 599.3 ล้านบาท เพิ่มขึ้น 31.9% จากปีก่อน (กำไรสุทธิ +4.8% จากปีก่อน) แนวโน้มกำไรจะทยอยดีขึ้น สาขาใหม่อีก 1 แห่งของ Self-storage จะเปิดปลายไตรมาส 2/65 ส่วนแบ่งกำไรของ Alpha จะเริ่มรับรู้ในครึ่งหลังของปี 65
พร้อมกันนี้ คงประมาณการกำไรปกติโตเฉลี่ย 13.0% CAGR และ EBITDA +15.5% CAGR ในช่วงปี 2565-67 ราคาหุ้นปรับลง 28.2% YTD underperformed กลุ่มขนส่งที่ +4.8% เทียบกับช่วงเวลาเดียวกันของปีก่อน และ SET -0.3% เทียบกับช่วงเวลาเดียวกันของปีก่อน ขณะที่การเติบโตของกำไรมีแนวโน้มสูงกว่าและ EV/EBITDA ปัจจุบันที่ 12.8 เท่า ต่ำกว่าอัตราการเติบโตของ EBITDA และต่ำกว่ากลุ่ม ดังนั้นจึงยังคงแนะนำซื้อ ราคาเป้าหมาย 23 บาท